Predkladacia správa

Z Plánu legislatívnych úloh vlády Slovenskej republiky na rok 2004 vyplynula pre Ministerstvo financií SR úloha č. 2 na mesiac apríl 2004 predložiť na rokovanie vlády Slovenskej republiky „Návrh zákona o transparentnosti finančných vzťahov“.
 Dôvodom na zaradenie  predmetnej úlohy do Plánu legislatívnych úloh vlády Slovenskej republiky na rok 2004 bola harmonizácia práva Slovenskej republiky so smernicou  Komisie č. 80/723/EHS  z 25.6.1980 o transparentnosti finančných vzťahov medzi členskými štátmi a verejnými podnikmi, ktorá bola zmenená a doplnená smernicami Komisie č. 85/413/EHS z 24.7.1985, č. 93/84/EHS z 30.9.1993 a č. 2000/52/ES z 26.7.2000. 
Ministerstvo financií SR vykonalo analýzu preberania uvedených smerníc do slovenského  právneho poriadku a dospelo k záveru, že nie je nevyhnutné prijať osobitný zákon. 
Ustanovenia smerníc týkajúce sa rozpočtového hospodárenia  sú už v súčasnosti premietnuté najmä v zákone č. 303/1995 Z. z. o rozpočtových pravidlách v znení neskorších predpisov ako aj v návrhu zákona o rozpočtových pravidlách verejnej správy.
Právna úprava smerníc týkajúca sa účtovníctva sa preberie do novely zákona č. 431/2002 Z.z. o účtovníctve a opatrení MF SR, ktorými sa ustanovujú podrobnosti o postupoch účtovania a rámcovej účtovej osnove pre podnikateľov účtujúcich v sústave podvojného účtovníctva.	
Z uvedených dôvodov sa navrhuje úloha č. 2 z mesiaca apríl 2004 z Plánu legislatívnych  úloh vlády SR na rok 2004 zrušiť. 
Predkladaný materiál nemá finančný, ekonomický, environmentálny vplyv ani vplyv na zamestnanosť.